Návrh
na použitie vkladu majetku štátu v správe Ministerstva dopravy, pôšt a telekomunikácií SR do majetku Železničnej spoločnosti Slovensko, a. s. a Železničnej spoločnosti Cargo Slovakia, a. s., ktorých jediným zakladateľom je štát podľa § 13 ods. 13 písm. b) zákona Národnej rady SR č. 278/1993 Z. z. o správe majetku štátu v znení neskorších predpisov 
 
Vláda na svojom rokovaní dňa 7. júla 2004 schválila uznesením č. 662 postup pri transformácii Železničnej spoločnosti, a. s. a následnej privatizácii majetkovej účasti štátu na podnikaní železničnej spoločnosti prevádzkujúcej nákladnú prepravu  (ďalej len „schválený materiál“) a vyslovila súhlas s transformáciou Železničnej spoločnosti, a. s. na Železničnú osobnú prepravu, a. s. vykonávajúcu činnosti súvisiace s osobnou prepravou a na Železničnú spoločnosť Cargo, a. s. vykonávajúcu činnosti súvisiace s nákladnou prepravou.

V bode 1.3. schváleného materiálu sa poukázalo na viaceré osobité špecifiká podmienok  právneho mechanizmu fungovania Železničnej spoločnosti, a. s., medzi ktoré patria aj konštrukcia vecného bremena pre neusporiadaný nehnuteľný majetok, ktorý bol a aj naďalej je využívaný v okruhu dopravných a obchodných činností. 

Išlo pritom o vecné bremeno zriadené zákonom č. 259/2001 Z. z. o Železničnej spoločnosti, a. s., a o zmene a doplnení zákona Národnej rady Slovenskej republiky 
č. 258/1993 Z. z. o Železniciach Slovenskej republiky v znení zákona č. 152/1997 Z. z. (ďalej len „zákon č. 259/2001 Z. z.“). Ten v § 6 ods. 2 uložil Železniciam Slovenskej republiky (ďalej len „ŽSR“) vysporiadať nehnuteľný majetok v prospech štátu. Následne po ukončení tohto procesu je potrebné, aby ŽSR vydali v tejto veci rozhodnutie o prebytočnosti majetku a  Zmluvou o prevode správy previedli tento majetok na  Ministerstvo dopravy pôšt a telekomunikácií Slovenskej republiky (ďalej len „MDPT“), ktoré ho vloží formou nepeňažného vkladu do majetku už nástupníckych spoločností Železničnej spoločnosti, a. s., a to do Železničnej spoločnosti Slovensko, a. s. a Železničnej spoločnosti Cargo  Slovakia,
a. s.. 
Keďže nevysporiadaný nehnuteľný majetok je naďalej potrebný na využívanie v okruhu dopravných a obchodných činností, je nevyhnutné ho usporiadať vo vzťahu k nástupníckym spoločnostiam Železničnej spoločnosti, a. s. za použitia zákona č. 278/1993 
Z. z. o správe majetku štátu v znení neskorších predpisov.  
V bode 3.2. uznesenia č. 662 zo dňa 7. júla 2004 uložila vláda ministrovi dopravy, pôšt a telekomunikácií, podpredsedovi vlády a ministrovi financií, ministrovi práce, sociálnych vecí a rodiny, ministrovi pôdohospodárstva, ministrovi výstavby a regionálneho rozvoja a
ministrovi obrany priebežne spolupracovať pri rozdelení Železničnej spoločnosti, a. s. aj v oblasti nevysporiadaného majetku. 
V nadväznosti na uznesenie vlády SR č. 662 zo dňa 7. júla 2004 Slovenská republika zastúpená MDPT ako jediným akcionárom rozhodnutím zo dňa 13. decembra 2004 pri výkone pôsobnosti valného zhromaždenia akciovej spoločnosti Železničná spoločnosť, a. s. podľa 
§ 190 ods. 1 Obchodného zákonníka a § 69 ods. 9 Obchodného zákonníka schválila projekt rozdelenia Železničnej spoločnosti, a. s. a podľa § 190 ods. 1 Obchodného zákonníka v súlade s § 68 ods. 3 písm. b) Obchodného zákonníka v spojitosti s § 69 ods. 1 a 4 Obchodného zákonníka zrušila s účinnosťou ku dňu 1. januáru 2005 Železničnú spoločnosť, a. s. Rozhodnutiami z toho istého dňa Slovenská republika zastúpená MDPT ako jediným akcionárom založila Železničnú spoločnosť Slovensko, a. s. a Železničnú spoločnosť Cargo Slovakia, a. s.

Podľa § 13 ods. 13 písm. b) zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov „Ústredný orgán štátnej správy Slovenskej republiky môže so  súhlasom  vlády  Slovenskej  republiky  použiť  majetok vo    vlastníctve  štátu  v  hodnote  prevyšujúcej  1 000 000,- Sk ako   vklad do základného imania právnickej osoby alebo ako vklad do majetku právnickej osoby, ktorej jediným zakladateľom je štát“. 

	Predmetom nepeňažného vkladu do oboch akciových spoločností je majetok vo vlastníctve štátu, ktorý pozostáva z nehnuteľného a hnuteľného majetku, obežného majetku a nedokončených investícií spolu v celkovej hodnote 821 851 674,- Sk, ktorá vychádza zo znaleckého posudku č. 178/2005 spracovaného Ústavom súdneho inžinierstva Žilinskej univerzity v Žiline. Z celkového objemu predstavuje použitie vkladu do majetku spoločností v tomto zložení: 

1.	vklad do Železničnej spoločnosti Slovensko, a. s. v celkovej výške 158 515 961,- Sk špecifikovaný v prílohe č. 1,
z toho nehnuteľný majetok vo výške 39 264 782,- Sk
	hnuteľný majetok vo výške 1 349 153,- Sk
	obežný majetok vo výške 106 641 887,- Sk
	nedokončené investície vo výške 11 260 139,- Sk
2.	vklad do Železničnej spoločnosti Cargo Slovakia, a. s. v celkovej výške 663 335 713,- Sk špecifikovaný v prílohe č. 2,
z toho nehnuteľný majetok vo výške 576 760 000,- Sk
	hnuteľný majetok vo výške 2 102 292,- Sk
obežný majetok vo výške 16 520 073,- Sk
	nedokončené investície vo výške 67 953 348,- Sk

Súpis majetku a záväzkov nevysporiadaných v prospech Železničnej spoločnosti, a. s., ktoré majú byť predmetom dodatočného vkladu v prospech novozaložených spoločností Železničná spoločnosť Slovensko, a. s. a Železničná spoločnosť Cargo Slovakia, a. s. obsahuje  aj Príloha č. 10 projektu rozdelenia Železničnej spoločnosti, a. s., ktorá je rozdelená na tri časti (10 A, 10 B a 10 C), a to z hľadiska súčasnej spôsobilosti majetku a záväzkov nevysporiadaných v prospech Železničnej spoločnosti, a. s. na ich usporiadanie v prospech Železničnej spoločnosti Slovensko, a. s. a Železničnej spoločnosti Cargo Slovakia, a. s..
Je teda zrejmé, že vysporadúvanie dosiaľ nevysporiadaného majetku a záväzkov v prospech nástupníckych spoločností Železničnej spoločnosti, a.s. nebude proces jednorazový, ale naopak vyžiada si dlhší časový úsek s postupným čiastočným vysporadúvaním určeného majetku a záväzkov. 
V prílohe č. 10 A projektu rozdelenia je vymedzený majetok a záväzky, ktoré už sú spôsobilé na vysporiadanie v prospech Železničnej spoločnosti Slovensko, a. s. a Železničnej spoločnosti Cargo Slovakia, a. s. (ďalej len „odsúhlasený majetok“). Nejde pritom iba o nehnuteľné veci, sčasti vedené ako investície vo výstavbe, ale aj o hnuteľné veci, sčasti vedené ako investície vo výstavbe a pohľadávky, vedené ako obežný majetok. 
Projekt rozdelenia Železničnej spoločnosti, a. s. v časti 10 A predpokladá prevzatie vymedzených záväzkov ŽSR Železničnou spoločnosťou Slovensko, a. s. a Železničnou spoločnosťou Cargo Slovakia, a. s.. Ide o usporiadanie záväzkov  ŽSR vo výške 
11 260 139,- Sk so Železničnou spoločnosťou Slovensko, a. s. a záväzkov vo výške 
56 890 671,- Sk so Železničnou spoločnosťou Cargo Slovakia, a. s., ktoré sa  vecne viažu  na  nedokončené investície vkladané do oboch spoločností. 
Predkladaný materiál obsahuje návrh na udelenie súhlasu vlády SR použiť vymedzený majetok ako nepeňažný vklad do majetku Železničnej spoločnosti Slovensko, a. s. a  Železničnej spoločnosti Cargo Slovakia, a. s. podľa § 13 ods. 13 písm. b) zákona Národnej rady SR č. 278/1993 Z. z. o správe majetku štátu v znení neskorších predpisov a návrh na udelenie súhlasu vlády SR s usporiadaním vymedzených dlhov ŽSR so Železničnou spoločnosťou Slovensko, a. s. a Železničnou spoločnosťou Cargo Slovakia, a. s.. Zároveň materiál ukladá ministrovi dopravy, pôšt a telekomunikácií uskutočniť všetky potrebné úkony za účelom realizácie vkladu do majetku označených obchodných spoločností, t. j. najmä vydať rozhodnutie o prebytočnosti majetku ŽSR a  Zmluvou o prevode správy previesť tento majetok na  MDPT, ktoré ho vloží formou nepeňažného vkladu do majetku Železničnej spoločnosti Slovensko, a. s. a Železničnej spoločnosti Cargo  Slovakia, a. s.. Na základe prevodu vymedzeného majetku zo železníc na ministerstvo dôjde k zníženiu základného imania ŽSR o hodnotu zostatkových cien jednotlivých druhov majetku vedených v účtovníctve ku dňu prevodu.

V prípade nesúhlasného stanoviska vlády SR s prevzatím navrhnutých záväzkov železníc a vkladom jednotlivých častí odsúhlaseného majetku do majetku Železničnej spoločnosti Slovensko, a. s. a Železničnej spoločnosti Cargo Slovakia, a. s. bude naďalej pretrvávať stav, v rámci ktorého zostane určitá časť majetku, ktorý je využívaný v okruhu dopravných a obchodných činností, vo vlastníctve štátu. Predmetný majetok však vzhľadom na svoje účelové určenie bude musieť byť využívaný niektorým z prevádzkovateľov dopravy na železničnej dráhe, čo si vyžiada dlhodobú existenciu právnych vzťahov medzi štátom a takýmito prevádzkovateľmi ako aj súvisiace zbytočné vynakladanie prostriedkov štátneho rozpočtu. Bez významu pritom nie je ani skutočnosť, že pretrvávanie takéhoto stavu by mohlo mať aj určité negatívne vplyvy na pripravovanú privatizáciu majetkovej účasti štátu v Železničnej spoločnosti Cargo Slovakia, a. s.

Navrhovaný postup vkladu majetku štátu je v súlade s platnou legislatívou, a to zákonom Národnej rady SR č. 278/1993 Z. z. o správe majetku štátu v znení neskorších predpisov a Obchodným zákonníkom v znení neskorších predpisov.